སྤྱི་ལོ་༢༠༠༩ལོའི་ཟླ་༡༠པའི་ཚེས་༡༥ཉིན་ཁྲིན་ཏུའུ་རུ་ལས་མི་བདུན་ཅན་གྱི་ཚོགས་པ་འཇམ་དབྱངས་ཤེར་རིག་དར་སྤེལ་ཁང་ཞེས་པ་དངོས་སུ་མགོ་ཚུགས།དེ་ནས་བཟུང་།ལས་གྲྭ་བ་ཡོངས་ཀྱིས་དཀའ་ཚེགས་ཁྱད་བསད་ཀྱིས་བྱ་བ་ལ་ཧུར་ཐག་བྱས་པས།བོད་ལྗོངས་ནས།བོད་ལྗོངས་དཔེ་མཛོད་ཁང་དང་།སྤྱི་ཚོགས་ཚན་རིག་ཁང་།ས་སྐྱ།སེ་ར།འཕན་པོ།བསམ་ཡས།འབྲས་སྤུངས།ཆབ་མདོ།འཇོ་མདའ།མཚོ་སྔོན་ཕྱོགས་ནས།རྨ་ལྷོ།མཚོ་ལྷོ།ཡུལ་ཤུལ།ནང་ཆེན།ཀན་སུའི་བླ་བྲང་དང་།ཁ་གྱ།སི་ཁྲོན་ནས།དཀར་མཛེས།སྡེ་དགེ།དཔལ་ཡུལ།ཉག་རོང་།གསེར་རྟ།རྔ་པ་ཀིརྟི།དྷཱིཿཕུ།ས་སྒང་།རག་རྩ།འཛམ་ཐང་སོགས་ས་གནས་ཁག་གང་མང་ཞིག་ལ་ཆེད་དུ་སོང་ནས།དཔེ་དཀོན་གྲས་པོད་ཁྲི་ཕྲག་གཉིས་ལྷག་ཙམ་བསྡུས་ཡོད་པ་དང་།དེ་དག་ལས་དཔེ་དཀོན་དང་།ནང་དོན་གང་ཅིའི་ཐད་ནས་འབུར་དུ་ཐོན་པའི་རྩ་ཆེའི་དཔེ་ཆ་གང་མང་ཞིགདཔེ་ཚོགས་ཁག་བཅུ་གཅིག་ཙམ་ལ་བགོས་ནས་པོད་༢༠༠་ཙམ་བསྐྱར་བསྐྲུན་བྱས་ཟིན་པ་དང་།པོད་སུམ་བརྒྱ་ལྷག་ཅིག་ཡིག་གཏགས་དང་།ཞུ་དག་ཕལ་ཆེར་བྱས་ཟིན།